**SEKMADIENIO SKAITINIAI**

LITAUISK søndagsblad

**5. søndag i alm. kirkeår, år C   
 V EILINIS SEKMADIENIS. - C**

**Pirmasis skaitinysIz 6, 1–2a. 3–8 Skaitinys iš pranašo Izaijo knygos.**

Karaliaus Uzijo mirties metais regėjau Viešpatį, sėdintį aukštame ir didingame soste, – Šventykla buvo kupina jo apdaro. Aplinkui stovėjo jam tarnauti pasiruošę serafai. „Šventas, šventas, šventas yra Galybių Viešpats! Visa žemė pilna jo šlovės!“ – šaukė jie nepaliaudami vienas kitam. Nuo to jų šauksmo drebėjo durų staktos ir Šventykla prisipildė dūmų. O aš tariau sau: „Vargas man, nes esu žuvęs! Aš – žmogus, kurio lūpos suteptos, gyvenu tautoje, kurios lūpos suteptos, o savo akimis regiu Karalių, Galybių Viešpatį!“ Tuomet vienas iš serafų priskrido prie manęs, laikydamas rankoje žėruojančią žariją, kurią buvo paėmęs žnyplėmis nuo aukuro. Ja palietė mano burną. „Štai, – tarė jis, – žarija palietė tavo lūpas, tavo kaltė yra panaikinta ir tavo nuodėmė nuvalyta.“ Tada išgirdau Viešpaties balsą: „Ką man siųsti? Kas gi bus mūsų pasiuntinys?“ O aš atsiliepiau: „Štai aš, siųsk mane!“ **Tai Dievo žodis.**

**Atliepiamoji psalmė Ps 137 (138), 1–2a. 2bc–3. 4–5. 7c–8 (P.: 1b)**

**P. Angelų artume šlovinimo giesmę tau, Viešpatie, giedu.**

Iš visos širdies, Viešpatie, tau dėkoju, †

angelų artume šlovinimo giesmę tau giedu. \*

Kniūbsčias puolu prie tavo Namų šventų jų. – P.

Dėkoju tavo šventajam vardui † už tavo ištikimybę ir gerumą, \*

nes išaukštinai virš visų savo pažadą ir vardą.

Manęs išklausei, kai šaukiausi, \* ir įkvėpei man drąsą. – P.

Šlovins tave, Viešpatie, visi žemės karaliai, \*išgirdę, ką esi pažadėjęs.

Giedos jie apie Viešpaties kelią, \* nes Viešpaties garbė – didinga. – P.

Tavo dešinė mane išvaduoja. \* Viešpats savo užmojį man įvykdys.

Amžina, Viešpatie, tavo ištikimoji meilė, – \* neatmesk to, ką sukūrei. – P.

**Antrasis skaitinys 1 Kor 15, 1–11. Skaitinys iš šventojo apaštalo Pauliaus Pirmojo laiško korintiečiams.**

Broliai ir seserys! Aš aiškinu jums Evangeliją, kurią esu jums paskelbęs, kurią priėmėte, kurioje stovite ir kuria būsite išgelbėti, – jeigu jos laikotės taip, kaip esu jums paskelbęs; antraip būtumėte veltui įtikėję. Pirmiausia aš jums perdaviau, ką esu gavęs, būtent: Kristus numirė už mūsų nuodėmes, kaip skelbė Raštai; jis buvo palaidotas ir buvo prikeltas trečiąją dieną, kaip skelbė Raštai; jis pasirodė Kefui, paskui Dvylikai. Vėliau jis pasirodė iš karto daugiau nei penkiems šimtams brolių ir seserų, kurių daugumas tebegyvena iki šiolei, o kai kurie yra užmigę. Po to jis pasirodė Jokūbui, paskui visiems apaštalams. O visų paskiausiai, lyg nelaiku gimusiam, jis pasirodė ir man. Juk aš esu mažiausias iš apaštalų, nevertas vadintis apaštalu, nes esu persekiojęs Dievo Bažnyčią. Bet Dievo malone esu, kas esu, ir jo man suteiktoji malonė neliko bergždžia. Aš daugiau už juos visus esu įdėjęs triūso, žinoma, ne aš, o su manimi esanti Dievo malonė. Taigi ar aš, ar jie, – taip mes skelbiame, ir taip jūs įtikėjote. **Tai Dievo žodis.**

**Posmelis prieš Evangeliją Mt 4, 19**

P. Aleliuja. – Eikite paskui mane, – sako Viešpats. –Aš padarysiu jus žmonių žvejais. – P. Aleliuja.

**Evangelija Lk 5, 1–11. ✠ Iš šventosios Evangelijos pagal Luką.**

Anuo metu, kai minios veržėsi prie Jėzaus klausytis Dievo žodžio, jis stovėjo prie Genezareto ežero ir pamatė dvi valtis, sustojusias prie ežero kranto. Žvejai buvo išlipę iš jų ir plovė tinklus. Įlipęs į vieną valtį, kuri buvo Simono, jis paprašė jį truputį atsistumti nuo kranto ir atsisėdęs mokė minias iš valties. Baigęs kalbėti, jis tarė Simonui: „Írkis į gilumą ir išmeskite tinklus valksmui.“ Simonas jam atsakė: „Mokytojau, mes, kiaurą naktį vargę, nieko nesugavome, bet dėl tavo žodžio užmesiu tinklus.“ Tai padarę, jie užgriebė didelę daugybę žuvų, kad net tinklai pradėjo trūkinėti. Jie pamojo savo bendrininkams, buvusiems kitoje valtyje, atplaukti į pagalbą. Tiems atplaukus, jie pripildė žuvų abi valtis, kad jos kone skendo. Tai matydamas, Simonas Petras puolė Jėzui į kojas, sakydamas: „Pasitrauk nuo manęs, Viešpatie, nes aš – nusidėjėlis!“ Mat jį ir visus jo draugus suėmė išgąstis dėl to valksmo žuvų, kurias jie buvo sugavę; taip pat Zebediejaus sūnus Jokūbą ir Joną, kurie buvo Petro bendrai. O Jėzus tarė Simonui: „Nebijok! Nuo šiol jau žmones žvejosi.“ Išvilkę į krantą valtis, jie viską paliko ir nuėjo paskui jį. **Tai Viešpaties žodis.**

Kviečiame apsilankyti parapijos svetainėjė adresu: [**http://fredrikstad.katolsk.no**](http://fredrikstad.katolsk.no/)